CELEX: 32020R2131
Language: lt
Date: 2020-12-16 00:00:00
Title: Europos Parlamento ir Tarybos reglamentas (ES) 2020/2131 2020 m. gruodžio 16 d. dėl tam tikroms prekėms taikomų muitų panaikinimo

2020 12 18   
               
               
                  LT
               
               
                  Europos Sąjungos oficialusis leidinys
               
               
                  L 430/1
               
            
         EUROPOS PARLAMENTO IR TARYBOS REGLAMENTAS (ES) 2020/2131
         2020 m. gruodžio 16 d.
         dėl tam tikroms prekėms taikomų muitų panaikinimo
         EUROPOS PARLAMENTAS IR EUROPOS SĄJUNGOS TARYBA,
         atsižvelgdami į Sutartį dėl Europos Sąjungos veikimo, ypač į jos 207 straipsnio 2 dalį,
         atsižvelgdami į Europos Komisijos pasiūlymą,
         teisėkūros procedūra priimamo akto projektą perdavus nacionaliniams parlamentams,
         laikydamiesi įprastos teisėkūros procedūros (1),
         kadangi:
         
                     (1)
                  
                  
                     Sąjungos ir Jungtinių Amerikos Valstijų (toliau – Jungtinės Valstijos) dvišaliai prekybos ir investicijų santykiai yra didžiausio masto ir išsamiausi pasaulyje, o ekonomika – labai integruota. Jų dvišalės prekybos prekėmis ir paslaugomis vertė viršija 1 trln. EUR per metus, t. y. maždaug 3 000 mln. EUR per dieną. Tie glaudūs prekybos ir investicijų ryšiai naudingi vartotojams, darbuotojams, įmonėms ir investuotojams;
                  
               
                     (2)
                  
                  
                     Sąjunga yra įsipareigojusi gerinti savo prekybos ir investicijų santykius su Jungtinėmis Valstijomis. Tam, be kita ko, ieškoma naujų būdų dvišaliams prekybos santykiams gerinti, prekybos trukdžiams šalinti ir vykstantiems prekybos ginčams spręsti. Siekiant išvengti tolesnio tų prekybos santykių trikdymo, penkeriems metams erga omnes pagrindu turėtų būti panaikinti ribotam prekių skaičiui taikomi Sąjungos importo muitai;
                  
               
                     (3)
                  
                  
                     muitų panaikinimas turėtų priklausyti nuo to, ar bus faktiškai įgyvendintas Jungtinių Valstijų paskelbtas muitų tam tikroms prekėms sumažinimas, ir nuo to, ar Jungtinės Valstijos nenustatys naujų priemonių, kurios trukdytų siekti 2020 m. rugpjūčio 21 d. Jungtinių Valstijų ir Europos Sąjungos bendru pareiškimu dėl Susitarimo dėl muitų tarifų (2) (toliau – bendras pareiškimas) siekiamų tikslų;
                  
               
                     (4)
                  
                  
                     muitai turėtų būti panaikinti nuo tos pačios dienos, kai bus faktiškai įgyvendintas Jungtinių Valstijų pareiškimas dėl savo muitų sumažinimo tam tikroms prekėms, t. y. nuo 2020 m. rugpjūčio 1 d.;
                  
               
                     (5)
                  
                  
                     siekiant užtikrinti vienodas šio reglamento įgyvendinimo sąlygas, Komisijai turėtų būti suteikti įgyvendinimo įgaliojimai laikinai sustabdyti šio reglamento taikymą, jei nebus įvykdytos šiame reglamente nustatytos sąlygos. Tais įgaliojimais turėtų būti naudojamasi laikantis Europos Parlamento ir Tarybos reglamento (ES) Nr. 182/2011 (3);
                  
               
                     (6)
                  
                  
                     atsižvelgiant į tai, kad reikia skubiai mažinti tolesnių Sąjungos ir Jungtinių Valstijų prekybos santykių trikdymų tikimybę, šis reglamentas turėtų įsigalioti nedelsiant po jo paskelbimo. Dėl tos pačios priežasties būtina taikyti išimtį dėl aštuonių savaičių termino, nurodyto prie Europos Sąjungos sutarties, Sutarties dėl Europos Sąjungos veikimo ir Europos atominės energijos bendrijos steigimo sutarties pridėto Protokolo Nr. 1 dėl nacionalinių parlamentų vaidmens Europos Sąjungoje 4 straipsnyje,
                  
               PRIĖMĖ ŠĮ REGLAMENTĄ:
         
            1 straipsnis
            Muitų panaikinimas
            Priedo I skirsnyje išvardytoms muitų tarifų eilutėms priskiriamoms prekėms erga omnes pagrindu taikomi 0 % Bendrojo muitų tarifo importo muitai (t. y. jos neapmuitinamos).
         
         
            2 straipsnis
            Muitų panaikinimo sąlygos
            Muitai, taikomi priedo I skirsnyje išvardytoms muitų tarifų eilutėms priskiriamoms prekėms, panaikinami, jei laikomasi šių sąlygų:
            
                        a)
                     
                     
                        Jungtinės Valstijos erga omnes pagrindu sumažina muitus, taikomus priedo II skirsnyje išvardytoms tarifų eilutėms priskiriamoms prekėms, ir
                     
                  
                        b)
                     
                     
                        Jungtinės Valstijos Sąjungos atžvilgiu nenustato naujų priemonių, trukdančių siekti bendru pareiškimu siekiamų tikslų.
                     
                  
         
            3 straipsnis
            Laikinas sustabdymas
            Jei Jungtinės Valstijos neįvykdo 2 straipsnyje nustatytų sąlygų arba jei yra pakankamai įrodymų, kad ateityje Jungtinės Valstijos tų sąlygų nevykdys, Komisija gali priimti įgyvendinimo aktą, kuriuo sustabdo 1 straipsnyje nurodytą muitų panaikinimą, kol 2 straipsnyje nustatytos sąlygos bus įvykdytos. Tas įgyvendinimo aktas priimamas laikantis 4 straipsnio 2 dalyje nurodytos nagrinėjimo procedūros.
         
         
            4 straipsnis
            Komiteto procedūra
            
               1.   Komisijai padeda Muitinės kodekso komitetas, įsteigtas pagal Europos Parlamento ir Tarybos reglamento (ES) Nr. 952/2013 (4) 285 straipsnį. Tas komitetas – tai komitetas, kaip nustatyta Reglamente (ES) Nr. 182/2011.
            
            
               2.   Kai daroma nuoroda į šią dalį, taikomas Reglamento (ES) Nr. 182/2011 5 straipsnis.
            
         
         
            5 straipsnis
            Įsigaliojimas ir taikymas
            
               1.   Šis reglamentas įsigalioja jo paskelbimo Europos Sąjungos oficialiajame leidinyje dieną.
            
            
               2.   Šis reglamentas taikomas nuo 2020 m. rugpjūčio 1 d. iki 2025 m. liepos 31 d.
            
            
               3.   Komisija paskelbia pranešimą apie sustabdymą Europos Sąjungos oficialiajame leidinyje, jei šio reglamento taikymas sustabdomas pagal 3 straipsnį arba jei šis reglamentas nustoja galioti anksčiau nei 2025 m. liepos 31 d.
            
            
               4.   Atitinkamų ekonominės veiklos vykdytojų prašymu atitinkamų valstybių narių nacionalinės muitinės kompensuoja visus sumokėtus muitus, kurie viršijo muitus, pagal šį reglamentą taikomus importui iš Jungtinių Valstijų nuo 2020 m. rugpjūčio 1 d. iki 2020 m. gruodžio 18 d.
            
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. gruodžio 16 d.
            
               
                  Europos Parlamento vardu
               
               
                  Pirmininkas
               
               D. M. SASSOLI
            
            
               
                  Tarybos vardu
               
               
                  Pirmininkas
               
               M. ROTH
            
         
         
            (1)  2020 m. lapkričio 26 d. Europos Parlamento pozicija (dar nepaskelbta Oficialiajame leidinyje) ir 2020 m. gruodžio 9 d. Tarybos sprendimas.
         
            (2)  Žr. dokumentą ST 12652/20, esantį https://register.consilium.europa.eu.
         
            (3)  2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).
         
            (4)  2013 m. spalio 9 d. Europos Parlamento ir Tarybos reglamentas (ES) Nr. 952/2013, kuriuo nustatomas Sąjungos muitinės kodeksas (OL L 269, 2013 10 10, p. 1).
      
      
         
            PRIEDAS
            I skirsnis (Europos Sąjungos kombinuotoji nomenklatūra)
            
                        KN kodas
                     
                     
                        Aprašymas
                     
                  
                        0306 11 90 
                     
                     
                        Užšaldyti langustai ir kiti jūriniai vėžiai (Palinurus spp., Panulirus spp. ir Jasus spp.), taip pat rūkyti, su kiautais arba be kiautų, įskaitant langustus ir kitus jūrinius vėžius su kiautais, virtus garuose arba vandenyje (išskyrus vėžių uodegas)
                     
                  
                        0306 12 10 
                     
                     
                        Užšaldyti omarai (Homarus Spp.), neišdarinėti, taip pat rūkyti arba virti garuose arba vandenyje
                     
                  
                        0306 12 90 
                     
                     
                        Užšaldyti omarai (Homarus Spp.), taip pat rūkyti, su kiautais arba be kiautų, įskaitant omarus su kiautais, virtus garuose arba vandenyje (išskyrus neišdarinėtus)
                     
                  
                        0306 32 10 
                     
                     
                        Gyvi omarai (Homarus Spp.)
                     
                  II skirsnis (Jungtinių Valstijų muitų tarifai)
            
                        Muitų tarifų kodas
                     
                     
                        Aprašymas
                     
                     
                        Galiojantis muitų tarifas pagal didžiausio palankumo statusą
                     
                     
                        Naujas muitų tarifas pagal didžiausio palankumo status
                     
                  
                        1604 20 05 
                     
                     
                        Gaminiai, kurių sudėtyje yra vėžiagyvių, moliuskų ar kitų vandens bestuburių mėsos, paruošti patiekalai
                     
                     
                        10 %
                     
                     
                        5 %
                     
                  
                        7013 41 50 
                     
                     
                        Stiklo dirbiniai, naudojami stalui serviruoti arba virtuvėje (išskyrus geriamuosius indus), iš švino krištolo, kurių kiekvieno vertė didesnė kaip 5 USD
                     
                     
                        6 %
                     
                     
                        3 %
                     
                  
                        3214 90 50 
                     
                     
                        Ugniai neatsparūs fasadų, vidinių sienų, grindų, lubų arba pan. paviršiniai preparatai, daugiausia nesudaryti iš kaučiuko
                     
                     
                        6,5 %
                     
                     
                        3,25 %
                     
                  
                        3601 00 00 
                     
                     
                        Šovininis parakas
                     
                     
                        6,5 %
                     
                     
                        3,25 %
                     
                  
                        9613 10 00 
                     
                     
                        Cigarečių ir panašūs žiebtuvėliai, užpildyti dujomis, iš naujo neužpildomi, kišeniniai
                     
                     
                        8 %
                     
                     
                        4 %
                     
                  
                        9613 90 80 
                     
                     
                        Neelektrinių ir panašių žiebtuvėlių dalys
                     
                     
                        8 %
                     
                     
                        4 %